Ο **Γιώργος Καπουτζίδης** (Σέρρες, 31 Ιουλίου 1972 - ) είναι Έλληνας σεναριογράφος, ηθοποιός, παρουσιαστής, και στιχουργός. Έχει γράψει τα σίριαλ *Στο παρά 5*, *Σαββατογεννημένες* και *Εθνική Ελλάδος*. Η καταγωγή του είναι από το Λιβαδοχώρι Σερρών.

Βιογραφία
---------

Γεννήθηκε στις 31 Ιουλίου 1972 στις Σέρρες, όπου και μεγάλωσε. Στην ηλικία των 18 ετών εγκαταστάθηκε στη Θεσσαλονίκη και πέρασε στο τμήμα Νομικής του Αριστοτελείου Πανεπιστημίου Θεσσαλονίκης.

Έπειτα μετακόμισε στην Αθήνα για να σπουδάσει υποκριτική στη Δραματική Σχολή Αθηνών του Γιώργου Θεοδοσιάδη την περίοδο 1995 με 1998. Ομιλεί αγγλικά, γερμανικά, γαλλικά και ισπανικά.

Σεναριογραφία και υποκριτική
----------------------------

Η σχέση του με τη σεναριογραφία ξεκίνησε με αρχική έμπνευση τη θητεία του στο στρατό, αλλά και επειδή μόνο ως ηθοποιός ήταν δύσκολο να βρει εργασία (όπως έχει πει ο ίδιος). Από τις πρώτες του συνεργασίες εκτός τηλεόρασης είναι αυτή με τον Τάκη Ζαχαράτο. Παράλληλα ψυχαγωγούσε τους φίλους του με σενάρια και κείμενα που έγραφε ο ίδιος. Οι φίλοι του του πρότειναν να γράψει κάποιο σενάριο και να το στείλει σε τηλεοπτικούς σταθμούς.

Η πρώτη του τηλεοπτική σεναριακή δουλειά ήταν η κωμωδία *Σαββατογεννημένες* στο Mega τη σεζόν 2003-2004, όπου έγραφε το σενάριο και είχε τον ρόλο του Ουρουγουανού Χοσέ. Το καλοκαίρι του 2001 ο ίδιος δούλευε σε μαγαζί στο Μοναστηράκι όπου πουλούσε αγαλματάκια. Η σειρά έγινε δημοφιλής και βραβεύτηκε με το βραβείο ΠΡΟΣΩΠΑ 2004 ως η καλύτερη κωμική σειρά για το έτος 2003-2004.

Αμέσως μετά ήρθε το θέατρο, καθώς την σεζόν 2004-2005 συμμετείχε στην πολυετή και επιτυχημένη παράσταση «Σεσουάρ για δολοφόνους».

Η δεύτερη τηλεοπτική του δουλειά με τίτλο *Στο παρά 5* είναι η μεγαλύτερη επιτυχία του ως τώρα. Προβλήθηκε τις σεζόν 2005-2007 από το Mega και ο ίδιος είχε πρωταγωνιστικό ρόλο. Αυτό που έκανε την σειρά δημοφιλή ήταν οι ανατροπές, το χιούμορ, οι αστείες ατάκες, το μυστήριο και η δράση.

Ακολούθησε η σειρά *Εθνική Ελλάδος* τη σεζόν 2014-2015 και πάλι από το Mega όπου έγραψε το σενάριο και είχε πρωταγωνιστικό ρόλο.

Το 2019 έγραψε για πρώτη φορά το σενάριο θεατρικής παράστασης, η οποία έχει τίτλο "Όποιος θέλει να χωρίσει, να σηκώσει το χέρι του" η οποία ανέβηκε τη σεζόν 2019-2020.

Επέστρεψε στην τηλεόραση γράφοντας το σενάριο της σειράς *Σέρρες* τη σεζόν 2021-2022.

Eurovision
----------

Το 2006 επιλέχθηκε από την ΕΡΤ για να συγγράψει τους διαλόγους του Σάκη Ρουβά και της Μαρίας Μενούνος για την παρουσίαση του διαγωνισμού τραγουδιού Eurovision και παράλληλα ήταν τηλεοπτικός σχολιαστής του τελικού μαζί με τη Ζέτα Μακρυπούλια.

Στον διαγωνισμό της Eurovision το 2009 έγραψε τα κείμενα των σχολιαστών - αδερφών Μαγγίρα. Το 2013 επιλέχθηκε από την ΕΡΤ και το MAD TV να παρουσιάσει τον ελληνικό τελικό της Eurovision, Eurosong 2013 - A MAD Show, με συμπαρουσιάστρια τη Δέσποινα Βανδή. Ο ίδιος έγραψε και τα κείμενα αυτού του τελικού. Το ίδιο επαναλήφθηκε και το επόμενο έτος το 2014, αυτή τη φορά για την προσωρινή Δημόσια Τηλεόραση.

Επίσης, παρουσίαζε τηλεοπτικά όλους τους διαγωνισμούς της Eurovision από το 2013 μέχρι και το 2022 (εκτός του 2018), μαζί με τη Μαρία Κοζάκου.

Βραβεύσεις και επιτεύγματα
--------------------------

Το 2006 ο Γιώργος Καπουτζίδης βραβεύτηκε ως ο αγαπημένος ηθοποιός του κοινού στα Βραβεία *Πρόσωπα* 2006, στα ελληνικά τηλεοπτικά βραβεία. Στα ίδια βραβεία η σειρά του ήταν υποψήφια σε 17 διαφορετικές κατηγορίες και τιμήθηκε συνολικά με 7 βραβεία.

Τη σεζόν 2006-2007 προβλήθηκε από το Mega Channel ο δεύτερος κύκλος της σειράς *Στο παρά 5*. Η αυλαία «έπεσε» οριστικά στις 18 Ιουνίου 2007 και το ποσοστό τηλεθέασης που συγκέντρωσε τότε ήταν 66,0%. Στις 3 Ιουλίου 2007, στην εκδήλωση Τηλεοπτικά Βραβεία Wind Πρόσωπα 2007, το Στο παρά πέντε απέσπασε συνολικά 7 βραβεία και θεωρείται το φαινόμενο των προηγούμενων 10 ετών.

Στην ψηφοφορία του κοινού για τα 20 χρόνια του Mega Channel, ο Γιώργος Καπουτζίδης ψηφίστηκε ως ο 4ος καλύτερος πρωταγωνιστής κωμωδίας και η σειρά *Σαββατογεννημένες* ως η 6η καλύτερη κωμική σειρά. Το *Στο παρά 5* όμως ψηφίστηκε από το κοινό ως η καλύτερη κωμική σειρά των 20 χρόνων του Mega.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 2000 | *Απαγορευμένη αγάπη* | MEGA |  | Τηλεοπτικό Ντεμπούτο |
| 2002-2003 | *Camera Cafe* |  | Σεναριογράφος, Κειμενογράφος |
| 2003-2004 | *Σαββατογεννημένες* | Χοσέ Αντόνιο Μαρθελίνο Γκουτιέρες Ντεριγκόν | Σεναριογράφος, Πρωταγωνιστικός Ρόλος |
| 2005 | *Η νταντά* | ιατρός Παπασωτηρίου | 1 επεισόδιο |
| 2005-2007 | *Στο παρά 5* | Σπύρος Δελόγλου | Σεναριογράφος, Πρωταγωνιστικός Ρόλος |
| 2006 | *Feel The Fun* | ΝΕΤ |  | Παρουσιαστής |
| *Ελληνικός Τελικός της Eurovision* | Σχολιαστής |
| *Διαγωνισμός Τραγουδιού Eurovision 2006* |
| 2008 | *Singles 3* | MEGA | Παντελής | Επεισόδιο: "Η δύναμη της συνήθειας" |
| *Το κόκκινο δωμάτιο* | Ασημάκης Μπακόλας | Επεισόδιο: "Κόκκινη Ομηρία" |
| 2009-2010 | *The Twenty* |  | Παρουσιαστής, Σεναριογράφος, Υπεύθυνος Προγράμματος |
| 2010 | *Μίλα μου βρώμικα* | Δένος | Επεισόδιο: "Extra κατσαριδοκτόλ" |
| 2010-2011 | *Just the 2 Of Us* |  | Παρουσιαστής |
| 2011-2013 | *Παρέα στην κουζίνα* |
| 2013-2014 | *Eurosong: A MAD Show* | ΕΤ1ΔΤ |
| 2013-2017,2019-2022 | *Διαγωνισμός Τραγουδιού Eurovision* | ΕΤ1ΔΤΕΡΤ1 | Σχολιαστής |
| 2015 | *Εθνική Ελλάδος* | MEGA | Χρήστος Μελίτης | Σεναριογράφος, Πρωταγωνιστικός Ρόλος |
| 2015-2016 | *Δεν έχω λόγια!* |  | Παρουσιαστής |
| 2016-2018 | *The Voice of Greece* | ΣΚΑΪ |
| 2017-2018 | *Ελλάδα έχεις ταλέντο* | Κριτική Επιτροπή |
| 2018-2019 | *Όσο έχω εσένα* | Τρύφωνας Παρικλέους | 6 επεισόδια |
| 2021 | *Ο δρόμος για το Τόκιο: Team Hellas* | ΕΡΤ1 |  | Παρουσιαστής, Υπεύθυνος Προγράμματος |
| 2022 | *Σέρρες* | ΑΝΤ1+ | Σεναριογράφος |
| 2023 | *Τα νούμερα* | ΕΡΤ1 | Χόρχε Καπουτζίδης | Επεισόδιο "Ο Κόσμος σου" |

Παραπομπές
----------

1. ↑  ««Όποιος θέλει να χωρίσει...να σηκώσει το χέρι του!» μας λέει ο Γιώργος Καπουτζίδης». *αθηνόραμα*. Ανακτήθηκε στις 1 Σεπτεμβρίου 2019.

Εξωτερικοί σύνδεσμοι
--------------------

* Σελίδα στο Facebook
* Σελίδα στο Instagram
* Σελίδα στο retroDB